หุ้นไทยวันนี้ปิดบวก 6.38 จุด
หุ้นขนาดใหญ่หนุนดัชนีปรับบวกแรง แต่ช่วงท้ายเจอแรงขายทำกำไร ปิดตลาดบวก 6.38 จุด ซื้อขายหนาแน่นกว่า 4 หมื่นล้าน
11 ธ.ค. 2555

หุ้นขนาดใหญ่หนุนดัชนีปรับบวกแรง สลับแรงขายทำกำไร ปิดตลาดบวก 6.38 จุด ซื้อขายหนาแน่นกว่า 4 หมื่นล้าน
ตลาดหุ้นวันที่ 11 ธ.ค.ดัชนีหุ้นแกว่งตัวในช่วงขาขึ้นตลอดทั้งวัน รับแรงหนุนจากการที่มีแรงซื้อในหุ้นขนาดใหญ่ธนาคารพาณิชย์ พลังงาน ดันให้ดัชนีหุ้นบวกได้ต่อเนื่องและมาปิดตลาดที่ระดับ 1,341.33 จุด เพิ่มขึ้น 6.38 จุด หรือ 0.48% มูลค่าการซื้อขาย 41,152 ล้านบาท 
น.ส.มยุรี โชวิกรานต์ ผู้อำนวยการอาวุโส ฝ่ายวิเคราะห์หลักทรัพย์ บล. เมย์แบงก์ กิมเอ็ง (ประเทศไทย) กล่าวว่า  ดัชนีหุ้นปรับตัวบวกแรง สาเหตุมาจากมีแรงซื้อหุ้นในกลุ่มธนาคารพาณิชย์  เก็งกำไรข่าวคาดการณ์ตัวเลขการปล่อยสินเชื่อของธนาคารที่จะมีการประกาศในสัปดาห์หน้า จะออกมาดี 
ทั้งนี้ ผลของการปรับตัวบวกของหุ้นขนาดใหญ่ เห็นได้ว่า ราคาหุ้นของบริษัท ปูนซีเมนต์ไทย (SCC) ปิดตลาดในราคาสูงสุดของวันที่ระดับ 404 บาท และทำสถิติสูงสุด นับตั้งแต่เข้าจดทะเบียนในตลาดหุ้นไทย 
สำหรับทิศทางดัชนีหุ้นในวันที่  12 ธ.ค. นี้ ประเมินว่าตลาดหุ้นไทยยังคงผันผวน มองกรอบการเคลื่อนไหวระหว่าง 1,335-1,345 จุด และคาดว่าดัชนีคงยังไม่สามารถทะลุดัชนีระดับ 1,350 จุดได้สำเร็จ เพราะน่าจะมีแรงขายกำไรออกมา บริเวณ 1,340 จุด 
ขณะเดียวกันมีประเด็นต้องติดตามในระยะนี้คือ การประชุมของธนาคารกลางสหรัฐอเมริกา (เฟด) จะมีมาตรการอะไรออกมากระตุ้นเศรษฐกิจ หลังจากที่ มาตรการ Operation Twist จะหมดอายุในสิ้นปีนี้ ซึ่งตลาดมีการคาดการณ์ว่า เฟดจะเพิ่มวงเงินในมาตรการ QE3 จากปัจจุบันจะใช้เงิน 40,000 ล้านดอลลาร์สหรัฐต่อเดือน เพื่อซื้อพันธบัตร เป็น 45,000 ล้านดอลลาร์ต่อเดือน 
5 อันดับหุ้นที่มีการซื้อขายสูงสุด 
1.BBL ปิดที่ 190 บาท เพิ่มขึ้น 5 บาท หรือ 2.70% มูลค่าการซื้อขาย 2,550 ล้านบาท 
2.SCB ปิดที่ 175.50 บาท เพิ่มขึ้น 4.5 บาท หรือ 2.63% มูลค่าการซื้อขาย 2,358 ล้านบาท 
3.PTTEP ปิดที่ 153.50 บาท เพิ่มขึ้น 0.50 บาท หรือ 0.33% มูลค่าการซื้อขาย 2,010 ล้านบาท
4.KBANK ปิดที่ 196 บาท ลดลง 2 บาท หรือ 1.01% มูลค่าการซื้อขาย 1,930 ล้านบาท 
5.CPALL ปิดที่ 42 บาท เพิ่มขึ้น 1 บาท หรือ 2.44% มูลค่าการซื้อขาย 1,802 ล้านบาท